
PEGMA és DEAAm kopolimerjeinekek előállítása és szerkezetük hatása intelligens termoreszponzív viselkedésükre

A polimerek a modern világ egyik leggyakrabban és legszélesebb körben alkalmazott anyagai. Nemcsak a mindennapi életünk során, hanem a legtöbb iparágban is kezdik átvenni a vezető szerepet (még azon esetekben is, ahol eddig természetes forrása volt az alapanyagoknak).
Munkám során feladatom olyan kopolimerek előállítása volt, amelyek vizes oldata rendelkezik alsó kritikus szételegyedési hőmérsékleti ponttal (LCST). Ehhez dietil-akrilamidot (DEAAm) és poli(etilén-glikol) (PEG) alapú makromonomereket használtam. Három különböző polimer sorozatot állítottam elő, melynek során DEAAm-ot 300 g/mol molekulatömegű poli(etilén-glikol)-metil-éter-metakriláttal (PEGMEMA300), di(etilén-glikol)-etil-éter-akriláttal (PEGEEA188), illetve di(etilén-glikol)-metil-éter-metakriláttal (PEGMEMA188) kopolimerizáltam ATRP mechanizmussal [1][2].
Ezután az elkészült kopolimereket tisztítottam, majd vizsgáltam, hogy a különböző PEG-(met)akrilát komonomer, valamint a különböző összetétel hogyan befolyásolja a kapott polimer vizes oldatának LCST értékét.
A kapott eredmények alapján megállapítható, hogy a vizes oldatok LCST-je mindhárom PEG-(met)akrilát komonomer esetén más tendencia szerint változik az öszetétellel. Míg a PEGMEMA300 és az PEGEEA188 komonomer esetében lineáris összefüggés figyelhető meg, addig a PEGMEMA188 komonomer-tartalmú sorozatnál LCST-maximum észlelhető 50 m/m%-os összetétel környékén.

